บอร์ด MCS ไฟเขียวแผนซื้อหุ้นคืนวงเงินไม่เกิน 500 ลบ.
บอร์ด MCS ไฟเขียวแผนซื้อหุ้นคืนวงเงินไม่เกิน 500 ล้านบาท จำนวนหุ้นที่จะซื้อคืนไม่เกิน 10% ของหุ้นที่จำหน่ายได้แล้วทั้งหมด และกำหนดระยะเวลาที่จะซื้อหุ้นคืนตั้งแต่วันที่ 12 ต.ค.58 ถึงวันที่ 11 เม.ย.59
23 ก.ย. 2558

บริษัท เอ็ม.ซี.เอส.สตีล จำกัด (มหาชน) หรือ MCS ระบุว่า ที่ประชุมคณะกรรมการบริษัทวานนี้(22 ก.ย.) มีมติเป็นเอกฉันท์อนุมัติโครงการซื้อหุ้นคืนของบริษัท (Treasury Stock) เพื่อการบริหารทางการเงิน ในวงเงินไม่เกิน 500 ล้านบาท
โดยกำหนดจำนวนหุ้นที่ซื้อคืนไม่เกิน 50,000,000 หุ้น มูลค่าที่ตราไว้หุ้นละ 1 บาท จำนวนหุ้นที่จะซื้อคืนไม่เกิน 10% ของหุ้นที่จำหน่ายได้แล้วทั้งหมด และกำหนดระยะเวลาที่จะซื้อหุ้นคืนตั้งแต่วันที่ 12 ต.ค.58 ถึงวันที่ 11 เม.ย.59
สำหรับวัตถุประสงค์ในการซื้อหุ้นคืนดังกล่าว เพื่อสะท้อนถึงสถานะการเงินที่มั่นคง และเพื่อเพิ่มอัตราผลตอบแทนต่อส่วนของผู้ถือหุ้นและเพื่อเพิ่มอัตรากำไรสุทธิต่อหุ้น
ทั้งนี้ ภายหลังจากดำเนินการซื้อหุ้นคืนเสร็จสิ้น บริษัทคาดว่า ผู้ถือหุ้นจะได้รับเงินปันผลต่อหุ้นสูงขึ้น เนื่องจากหุ้นที่บริษัทซื้อคืนจะไม่ได้รับสิทธิในการรับเงินปันผล และจะทำให้อัตราผลตอบแทนต่อส่วนผู้ถือหุ้นสูงขึ้น ขณะเดียวกันบริษัทจะมีสินทรัพย์สภาพคล่องและมูลค่าทางการบัญชีของส่วนผู้ถือหุ้นลดลง 